I en prøveafstemning på Hjørring Gymnasium satte 22 procent kryds ved partiet.

Liberal Alliance fik et kanonvalg i Nordjylland, og skal man tro en prøveafstemning blandt nogle hundrede gymnasieelever i Hjørring på valgaftenen, så er det i høj grad de unge vælgere, der har sikret Alex Vanopslagh og resten af partiet den store fremgang. I prøveafstemningen på Hjørring Gymnasium og HF satte hele 22 procent af de unge deres kryds ved Liberal Alliance, og Smilla Hundevadt, der er samfundsfaglig student på gymnasiet, ser gode forklaringer på, hvorfor partiet i den grad hitter blandt unge: - De er jo kommet megameget på de sociale medier, hvor vi unge ligesom følger med. De prøver at ramme den unge målgruppe med, hvad vi gerne vil have, der sker, og så prøver de at gøre gode ting for os unge mennesker, siger Smilla Hundevadt. Hendes medstuderende Marcus Thomsen mener også, at der er andre gode forklaringer på, hvorfor Liberal Alliance og andre i blå blok har stor tilslutning blandt gymnasiets elever. - Da vi var til en partidebat herude, så stillede vi mange spørgsmål, og hver eneste gang vi stillede rød blok et spørgsmål, så var det nogle tomme løfter. Der var ingen slagplan for, hvad de ville gøre konkret. Omvendt følte vi, at hver gang vi spurgte blå blok, så havde de allerede lavet budgetter, de var offentligt tilgængelige, og der var styr på tingene, forklarer Marcus Thomsen. Liberal Alliance fik stor fremgang i hele Nordjylland ved det rigtige valg tirsdag, men dog ikke en tilslutning på 22 procent som ved prøveafstemningen på gymnasiet i Hjørring. 7,1 procent af nordjyderne satte kryds ved partiet, hvilket er en fremgang på hele 5,2 procentpoint i forhold til valget i 2019. På landsplan blev tilslutningen lidt større, nemlig 7,9 procent. Valgresultatet betyder, at Liberal Alliance snupper et mandat i Nordjylland, og det går med alt overvejende sandsynlighed til Sólbjørg Jakobsen.